KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2022. november 23-i ülésére)

TÁRGY: 
Ingó vagyon értékesítése 
Kiskőrös Város Önkormányzatának (a továbbiakban: Önkormányzat) tulajdonát képezi az Opel Kadett E típusú, N1 kategóriájú, FGR-417 forgalmi rendszámú gépkocsi, amelynek gyártási éve 1985. A személygépkocsi üzembentartója a KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Kft. (továbbiakban: Kft.) volt. A Kft. 2018. augusztus 07-én jelezte selejtezési szándékát, amelyben a hasznosításra a javaslat: értékesítés volt. Kiskőrös Város Képviselő-testülete Pénzügyi Bizottsága a 35/2018. (IX.17.) bizottsági határozatával engedélyezte a selejtezést, értékesítést. A számviteli nyilvántartásból a selejtezés 2018. október 01. dátummal megtörtént.
A gépjármű a selejtezés óta üzemen kívül van, mivel a Kft. már nem használta, feladatai ellátásához erre a gépjárműre nem volt szüksége, ezért kezdeményezte a selejtezést.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 12.§ (4) b) bekezdésében foglaltak szerint a gépjármű értékesítésre kijelölése megtörtént, a 14.§ (1) bekezdésében foglaltak szerint a gépjármű forgalmi értékét a szakértő az eszköz életkorát és állapotát figyelembe véve bruttó 50.000 Ft összegben határozta meg. 
Az adásvétel tárgyát képező ingó vagyon nettó egyedi értéke a 10.000.000 Ft-ot nem haladja meg, a vagyonrendelet 12. § (4) bekezdés b) pontja alapján értékesíteni versenytárgyalás kiírása nélkül, a nemzeti vagyonról szóló 2011. évi CXCVI. törvényben foglaltak figyelembevételével lehet. 

A vagyonrendelet 12. § (4) bekezdés b) pontjában foglaltak szerint a tulajdonjog átruházás szerződésben foglalt feltételeinek elfogadásáról a Képviselő-testület dönt.

Az eszköz Kiskőrös Város honlapján meghirdetésre került. 

Kocsis Brigitta (6200. Kiskőrös, Rákóczi F.u.168. lakos) vételi ajánlatot tett a gépjárműre, bruttó 55 000,- Ft összegben. Az ajánlatban szereplő vételár az értékbecslés eredményére tekintettel reális és elfogadható mértékű.
A vételár megfizetése az adásvételi szerződés megkötését követően legkésőbb 10 napon belül történik Kiskőrös Város Önkormányzata javára. Birtokba adás a vételár teljesítését követően lehetséges. Az adásvételi szerződés tervezetet a határozat melléklete tartalmazza.
Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön. 

Kiskőrös, 2022. november 15.


Domonyi László s.k.,

polgármester

HATÁROZAT-TERVEZET

A Képviselő-testület 

1. egyetért az Opel Kadett E típusú, FGR-417 forgalmi rendszámú gépkocsi Kocsis Brigitta (6200 Kiskőrös, Rákóczi F. u. 168.) részére történő értékesítésével a határozat-tervezet mellékletét képező adásvételi szerződésben foglalt tulajdon-átruházási feltételeknek megfelelően.

2. felhatalmazza a polgármestert a határozat-tervezet mellékletét képező adásvételi szerződés megkötésére.
Felelős:
polgármester

Határidő:
2022. december 10.
